2 ຄົນເສຍຊີວິດ ຫຼັງເຫດລະເບີດ ທີ່ກຸງຕຣີໂປລີ
2 ຄົນເສຍຊີວິດ ລຸນຫຼັງທີ່ໄດ້ເກີດເຫດລະເບີດ ທີ່ນະຄອນຫຼວງລີເບຍ
ເຈົ້າໜ້າທີ່ລີເບຍແລະເຈົ້າໜ້າທີ່ການແພດກ່າວວ່າ ມີ 2 ຄົນເສຍຊີວິດໃນອັນທີ່ປາກົດວ່າ ເປັນການໂຈມຕີທາງອາກາດຂອງອົງການເນໂຕ້ທີ່ນະຄອນຫຼວງຕຣີໂປລີ ພວກທີ່ເຫັນເຫດການກ່າວວ່າ ເຫດລະເບີດຂະໜາດແຮງຫຼາຍໆຄັ້ງໄດ້ສັ່ນສະເທືອນນະ ຄອນຫຼວງລີເບຍໃນວັນພະຫັດມື້ນີ້ ເຈົ້າໜ້າທີ່ລັດຖະບານລີເບຍເວົ້າວ່າ ມີຈະຫຼວດຢ່າງ ນ້ອຍ 4 ລູກໄດ້ແນເປົ້າໝາຍໃສ່ບໍລິເວນບ້ານພັກແຫ່ງນຶ່ງຂອງຜູ້ນຳລີເບຍທ່ານ Moam- mar Gadhafi ນອກນັ້ນແລ້ວໂທລະພາບຂອງທາງການລີເບຍຍັງລາຍງານວ່າ ສະຖານທູດເກົາຫຼີເໜືອ ທີ່ນະຄອນຫຼວງຕຣີໂປລີກໍໄດ້ຮັບຄວາມເສຍຫາຍ ຈາກການໂຈມຕີທາງອາກາດຂອງອົງ ການເນໂຕ້ ຂະນະດຽວກັນອັງກິດ ໄດ້ເຊື້ອເຊີນໃຫ້ພວກຝ່າຍຄ້ານລີເບຍ ໄປເປີດສຳນັກງານຂອງຕົນ ທີ່ກຸງລອນດອນ ນາຍົກລັດຖະມົນຕີອັງກິດ ທ່ານ David Cameron ໄດ້ປະກາດກ່ຽວ ກັບການຕັດສິນໃຈດັ່ງກ່າວ ໃນວັນພະຫັດມື້ນີ້ ຫຼັງຈາກໄດ້ພົບປະກັບ ທ່ານ Mustafa Abdel-Jalil ຜູ້ນຳຂອງສະພາປົກຄອງໃນໄລຍະຂ້າມຜ່ານຫຼື NTC ຂອງພວກຝ່າຍຄ້ານ ລີເບຍ ກ່ອນການພົບປະກັນນັ້ນ ກະຊວງການຕ່າງປະເທດອັງກິດກ່າວວ່າ ພວກເຈົ້າໜ້າທີ່ຍັງ ຈະໄດ້ສົນທະນາຫາລືກັນກ່ຽວກັບຂໍ້ສະເໜີ ເພື່ອໃຫ້ການຊ່ອຍເຫຼືອທີ່ບໍ່ແມ່ນອາວຸດເພີ່ມ ຕື່ມ ແກ່ພວກຕໍ່ຕ້ານລັດຖະບານລີເບຍ ການດຳເນີນຄວາມພະຍາຍາມທີ່ວ່ານີ້ມີຂຶ້ນນຶ່ງມື້ ຫຼັງຈາກສະມາຊິກລັດຖະສະພາສະຫະ ລັດທ່ານນຶ່ງໄດ້ປະກາດແຜນການໃຫ້ຄວາມຊ່ອຍເຫຼືອແກ່ກຸ່ມຝ່າຍຄ້ານລີເບຍ ສະມາຊິກ ສະພາສູງ John Kerry ກ່າວໃນມື້ວັນພຸດວານນີ້ວ່າທ່ານກຳລັງຮ່າງກົດໝາຍສະບັບນຶ່ງ ເພື່ອອຳນວຍໃຫ້ມີການໂອນຊັບສິນທີ່ຖືກຢຶດຊົ່ວຄາວຂອງທ່ານ Gadhafi ໄປໃຫ້ສະພາ ປົກຄອງຂອງພວກຕໍ່ຕ້ານລັດຖະບານ ທ່ານ Kerry ເປັນປະທານຄະນະທິການຄວາມ ສຳພັນຕ່າງປະເທດຂອງສະພາສູງສະຫະລັດ ບໍ່ໄດ້ເປີດເຜີຍໃຫ້ຊາບກ່ຽວກັບຈຳນວນເງິນ ແຕ່ກໍເວົ້າວ່າ ຫຼາຍພໍທີ່ຈະມີຜົນຕໍ່ວິກິດການທີ່ສະພາດັ່ງກ່າວກຳລັງປະເຊີນໜ້າຢູ່